**AnimaWings dă start zborurilor directe Bucureşti – Cluj şi retur începând cu 15 ianuarie 2025**

* **Ruta București-Cluj face parte din planul AnimaWings de a uni orașele importante din România prin zboruri confortabile şi rapide**
* **Zborurile se vor efectua cu noile aeronave Airbus A220, din flota AnimaWings**
* **Tarifele pornesc de la 24.99 euro/sens și includ bagaj de cabină (8kg), selecţie gratuită a locurilor, check-in online şi offline gratuit**

***București, 15 ianuarie 2025 –*** Începând de azi, compania aeriană **AnimaWings** va conecta orașul Cluj-Napoca cu capitala României, București. Zborurile vor fi operate cu 8 frecvențe săptămânale, în zilele de **luni (2 frecvențe), miercuri (2 frecvențe), joi, vineri (2 frecvențe) şi duminică**, iar biletele pot fi rezervate pe site-ul companiei aeriene: <https://animawings.com/ro> sau în reţeaua agenţiilor şi partenerilor acreditaţi.

”*AnimaWings își consolidează prezența pe piața internă prin conectarea celor mai importante centre economice ale României, iar acesta este zborul prin care inaugurăm acest vis al nostru, de a deveni „The Heart of România*”, spune Marius Pandel, acționar AnimaWings. ”*Am reușit să devansăm data primului zbor, planificat inițial pentru luna martie, mai ales datorită cererii foarte ridicate pentru zboruri rapide și confortabile între aceste două oraşe mari ale țării.”*

Momentul primei curse, de o mare importanţă pentru companie şi pentru pasageri, a fost marcat printr-un eveniment inaugural desfăşurat la Cluj - Napoca pe data de 15 ianuarie 2025, cu susținerea partenerilor strategici ai AnimaWings - Aeroportul Internaţional Cluj şi Consiliul Judeţean Cluj.

**Directorul General al Aeroportului Internațional Avram Iancu Cluj, domnul David Ciceo, a declarat: „***Acest nou zbor intern contribuie la consolidarea legăturilor dintre cele mai importante centre economice și culturale ale României.*

*Aeroportul Internațional Cluj continuă să investească în dezvoltarea rețelei sale de rute aeriene, iar parteneriatul cu AnimaWings marchează un pas important în extinderea opțiunilor de transport disponibile. Evenimentul inaugural de astăzi subliniază angajamentul nostru comun pentru creșterea conectivității regionale.*

*Suntem încrezători că inițiativa acestor noi zboruri interne va fi apreciată de pasagerii noștri și va contribui la consolidarea mobilității între Cluj și capitala țării.”*

**Viorel Federiga, Președintele Consiliului de Administrație al Aeroportului Internațional Avram Iancu Cluj:** *„Felicităm compania AnimaWings pentru viziunea sa de a conecta cele mai importante orașe din România și pentru eforturile de a lansa această rută mai devreme decât era planificat inițial. Suntem onorați să fim parte din această etapă de creștere și inovare, care aduce beneficii considerabile pasagerilor și mediului de afaceri din întreaga regiune.”*

Tarifele pentru ruta București - Cluj-Napoca pornesc de la 24,99 euro/sens și includ bagaj de cabină (8kg), selecție gratuită a locurilor, check-in online și offline gratuit. De asemenea, compania a lansat abonamente corporate, special concepute pentru companiile care utilizează frecvent zborurile între cele două oraşe, la tarife preferenţiale şi beneficiind de flexibilitate sporită.

Cursele vor fi operate preponderent cu noile aeronave Airbus A220-300 intrate în flota AnimaWings la finele anului 2024. Acestea poluează cu 25% mai puţin, produc cu 50% mai puțin zgomot şi consumă cu 25% mai puţin combustibil comparativ cu aeronavele de generație anterioară, fiind capabile și să funcționeze cu până la 50% combustibil sustenabil pentru aviație (SAF).

Configurația aleasă de AnimaWings pentru aeronavele sale prevede 137 de locuri, cu cinci locuri pe fiecare rând la clasa economică și 12 scaune rabatabile în clasa business, beneficiind de un spațiu suplimentar. Pasagerii care zboară la clasa business beneficiază de prioritate la îmbarcare și debarcare, catering inclus și servicii personalizate la bord, pentru o călătorie relaxantă, în condiții de confort deplin.

*”Prin numărul ridicat de zboruri, AnimaWings va deveni principalul operator de curse interne premium, în special datorită strategiei noastre de a fi un operator smart cost, cu tarife optimizate, o calitate ridicată a serviciilor, un pachet atractiv de servicii incluse în preț și flota modernă, unicat în România*”, mai spune Marius Pandel. ”*Practic, va fi incomparabil mai eficient din punct de vedere al costurilor și al timpului să alegi călătoria cu avionul în locul uneia cu mașina, mai ales că și orarele de zbor sunt optime, atât pentru segmentul business cât şi pentru cel de leisure, zborurile fiind dimineaţa şi seara*.”

Următoarele rute interne din planurile AnimaWings vor fi conexiunile Bucureşti – Iaşi şi Bucureşti – Oradea şi retur, primele zboruri urmând a fi efectuate începând din prima săptămână a lunii martie 2025, în aceleaşi condiţii de confort sporit, la tarife accesibile.

**Despre AnimaWings:**

AnimaWings este o companie aeriană 100% românească, inaugurată în 2020 şi parte a Memento Group, cu o echipă de profesioniști care oferă pasagerilor călătorii de neuitat, în regim de curse regulate sau charter, implementând sisteme, proceduri și protocoale de siguranță la un standard excepțional.

Aflată în continuă expansiune, compania aeriană își va mări flota în acest an cu 2 avioane de tip Airbus A220-300, iar în următorul an cu încă 4 aeronave. Planul de extindere al flotei AnimaWings pâna la finele lui 2026 vizează un total de 12 aeronave.